ธปท.จ่อเปิดชำระเงิน หักกลบลบหนี้ทุกสกุล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ธปท.เล็งเปิดระบบชำระเงินเป็นเงินตราต่างประเทศผ่านอิเล็กทรอนิกส์ เพื่อลดความเสี่ยงอัตราแลกเปลี่ยน 
นายฉิม ตันติยาสวัสดิกุลผู้ช่วยผู้ว่าการ สายระบบข้อสนเทศ ธนาคารแห่งประเทศไทย (ธปท.) เปิดเผยว่า ขณะนี้ ธปท.อยู่ระหว่างดำเนินการเพื่อเข้าร่วมระบบการหักชำระเงินที่เป็นสกุลเงินตราต่างประเทศที่มีมูลค่าสูงๆ ผ่านทางอิเล็กทรอนิกส์ในลักษณะที่ธุรกรรมมีผลสมบูรณ์ทันที ซึ่งเป็นระบบการชำระเงินที่คล้ายกับระบบบาทเน็ตที่ ธปท.พัฒนาขึ้นเพื่อการโอนเงินทางอิเล็กทรอนิกส์ระหว่างสถาบันการเงินและองค์กรต่างๆ ภายในประเทศไทย 
นายฉิม กล่าวว่า หากสามารถพัฒนาระบบการชำระเงินเป็นสกุลเงินตราต่างประเทศได้ ก็สามารถอำนวยความสะดวกต่อการค้า การลงทุน การหักชำระเงิน ที่เป็นสกุลเงินตราต่างประเทศได้ง่ายขึ้น ช่วยให้ระบบการชำระเงินมีเสถียรภาพและมีความปลอดภัยเพิ่มขึ้น ที่สำคัญช่วยลดความเสี่ยงจากอัตราแลกเปลี่ยนได้ด้วย ไม่ต้องกังวลกับค่าเงินที่เปลี่ยนแปลง เพราะธุรกรรมดังกล่าวเป็นแบบเรียลไทม์มีผลทันที และยังช่วยลดค่าใช้จ่ายในการแลกเปลี่ยนสกุลเงินต่างๆ ไปมาด้วย ที่สำคัญระบบการชำระเงินไทยจะได้รับการยอมรับในระดับมาตรฐานโลกด้วย เพราะปัจจุบันประเทศต่างๆ ที่มีระบบการชำระเงินได้เข้าร่วมกับบริษัทนี้กว่า 50% แล้ว 
“ถ้าทำได้จะช่วยลดความเสี่ยงได้เป็นอย่างดี” นายฉิม กล่าวแต่ก่อนเราจะเข้าร่วมระบบการชำระเงินเป็นสกุลเงินตราต่างประเทศกับเขาได้ ต้องผ่านมาตรการระบบการชำระเงินของระบบนี้ก่อน ซึ่งต้องมีการตรวจสอบระบบ ดูระเบียบและข้อกฎหมายของเราว่าติดขัดตรงไหนหรือไม่ก่อน แต่ในเบื้องต้นมั่นใจว่าเรื่องระบบไม่น่ามีปัญหา เพราะมีมาตรฐานอยู่แล้ว แต่ห่วงเรื่องการติดขัดทางกฎหมาย ระเบียบปฏิบัติในการปริวรรตเงินตรามากกว่า ตอนนี้บริษัทจากต่างประเทศเขากำลังเข้ามาประเมินเราอยู่ว่าเราจะร่วมกับเขาได้หรือไม่” นายฉิมกล่าว
นายฉิม กล่าวว่า อย่างไรก็ตามยังไม่สามารถบอกได้ว่าจะเริ่มเข้าระบบนี้กับบริษัทต่างประเทศได้เมื่อไร เนื่องจากอยู่ระหว่างดำเนินการ ซึ่งบริษัทต่างประเทศที่เป็นผู้ดำเนินการชำระเงินเป็นสกุลเงินตราต่างประเทศผ่านช่องทางอิเล็กทรอนิกส์ดังกล่าว ได้เริ่มเข้ามาหารือกับธปท. กระทรวงการคลัง สำนักงานคณะกรรมการป้องกันและปราบปรามการฟอกเงิน (ปปง.) รวมถึงธนาคารพาณิชย์บ้างแล้ว